Kampong Tumas
Kampong Tumas (khmer. ក្រុងកំពង់ធំ = Kâmpóng Thum) – miestas vidurio Kambodžoje, į 170 km šiaurę nuo Pnompenio, prie Seno upės. Provincijos centras. Pro miestą eina Pnompenio-Siem Reapo plentas. Į vakarus nuo miesto telkšo Tonlesapo ežeras ir jį supantys pelkynai. Verčiamasi žemės ūkiu, turizmu. Mieste yra keletas pagodų, iš kurių svarbiausia Pnomsuntokas. 29 km į šiaurę nuo Kampongtomo yra Čenlos karalystės sostinės Samborpreikuko griuvėsiai. Miesto pavadinimas khmerų kalba reiškia „didysis tiltas“.